C 253/2
HU
Az Európai Unió Hivatalos Lapja
2023.7.18.
EURÓPAI ADATVÉDELMI BIZTOS Összefoglaló az európai adatvédelmi biztosnak a digitális kereskedelmi szabályokkal kapcsolatban a Koreai Köztársasággal és Szingapúrral folytatandó tárgyalások megkezdésére való felhatalmazásról szóló tanácsi határozatra irányuló ajánlásról alkotott véleményéről (2023/C 253/02) (A vélemény teljes szövege angol, francia és német nyelven megtalálható az európai adatvédelmi biztos honlapján: https://edps.europa.eu)
Az Európai Bizottság 2023.
április 14-én a digitális kereskedelmi szabályokkal kapcsolatban a Koreai Köztársasággal és Szingapúrral folytatandó tárgyalások megkezdésére való felhatalmazásról szóló tanácsi határozatra irányuló ajánlást adott ki.
Ezen ajánlás célja, hogy felhatalmazza a Bizottságot arra, hogy tárgyalásokat kezdjen a Koreai Köztársasággal és Szingapúrral az áruk és szolgáltatások elektronikus úton lehetővé tett kereskedelmére vonatkozó kötelező erejű szabályok megállapítása érdekében.
Ezek a tárgyalások kiterjedhetnek a határokon átnyúló megbízható adatáramlásokra, az adatlokalizálási követelményekre és a személyes adatok védelmére.
Az európai adatvédelmi biztos emlékeztet arra, hogy mivel a személyes adatok védelme alapvető jog az Unióban, az nem képezheti tárgyalások tárgyát az EU kereskedelmi megállapodásaival összefüggésben.
Az adatvédelemmel kapcsolatos párbeszédek és a harmadik országokkal folytatott kereskedelmi tárgyalások kiegészíthetik egymást, de külön úton kell haladniuk.
Az EU és harmadik országok közötti személyesadat-áramlásokat az európai uniós adatvédelmi jogszabályok által előírt mechanizmusok alkalmazásával kell lehetővé tenni.
Az európai adatvédelmi biztos emlékeztet arra, hogy 2018-ban a Bizottság jóváhagyta a kereskedelmi tárgyalások során alkalmazandó, a határokon átnyúló adatáramlásokra és a személyes adatok védelmére vonatkozó horizontális rendelkezéseket.
Az európai adatvédelmi biztos úgy véli, hogy ezek a horizontális rendelkezések kiegyensúlyozott kompromisszumot jelentenek a köz- és a magánérdekek között, mivel lehetővé teszik az EU számára, hogy fellépjen a harmadik országokban a digitális kereskedelemmel kapcsolatban alkalmazott protekcionista gyakorlatokkal szemben, ugyanakkor biztosítják, hogy a kereskedelmi megállapodások ne legyenek felhasználhatók az Európai Unió Alapjogi Chartája és a személyes adatok védelméről szóló uniós jogszabályok által garantált magas szintű védelem megkérdőjelezésére.
Az európai adatvédelmi biztos az ajánlás alapján úgy értelmezi, hogy az adatáramlásokra és az adatvédelemre vonatkozó tárgyalásokat olyan rendelkezésekről történő megállapodás elérése érdekében kell megkezdeni, amelyek összhangban vannak ezekkel a horizontális rendelkezésekkel.
Az egyértelműség érdekében az európai adatvédelmi biztos javasolja, hogy kifejezetten hivatkozzanak ezekre a horizontális rendelkezésekre.
Ezen túlmenően, ami konkrétabban a Koreai Köztársaságot illeti, az európai adatvédelmi biztos megjegyzi, hogy a Bizottság már 2021-ben megfelelőségi megállapítást adott ki ennek az országnak a részére.
Következésképpen az Európai Gazdasági Térségen (EGT) belüli adatkezelő vagy adatfeldolgozó a megfelelőségi határozat hatálya alá tartozó koreai köztársaságbeli szervezetek részére további engedély beszerzése nélkül továbbíthat személyes adatokat.
Az európai adatvédelmi biztos ezért annak részletesebb kifejtését javasolja, hogy a megfelelőségi határozat ellenére miért tekintik szükségesnek további tárgyalások folytatását a Koreai Köztársasággal a határokon átnyúló adatáramlásokkal és az adatvédelemmel kapcsolatban.
Továbbá az európai adatvédelmi biztos úgy értelmezi a tárgyalási irányelveket és a horizontális rendelkezéseket, hogy azok kellően indokolt esetekben olyan intézkedéseket tesznek lehetővé, amelyek arra köteleznék az adatkezelőket vagy az adatfeldolgozókat, hogy személyes adatokat tároljanak az EU/EGT területén.
Az európai adatvédelmi biztos emlékeztet arra, hogy a közelmúltban az Európai Adatvédelmi Testülettel közösen azt javasolta, hogy az EU-ban/EGT-ben letelepedett és az európai egészségügyi adattérről szóló rendeletre irányuló bizottsági javaslat hatálya alá tartozó személyes elektronikus egészségügyi adatokat kezelő adatkezelők és adatfeldolgozók számára elő kell írni, hogy ezeket az adatokat az EU/EGT területén tárolják, a személyes elektronikus egészségügyi adatoknak az általános adatvédelmi rendelet V. fejezetével összhangban történő továbbítása lehetőségének sérelme nélkül.
A kétségek elkerülése érdekében az európai adatvédelmi biztos azt javasolja, hogy a tárgyalási irányelvekben kifejezetten tegyék egyértelművé, hogy a megtárgyalt szabályok nem akadályozhatják meg az EU-t vagy a tagállamokat abban, hogy kellően indokolt esetekben olyan intézkedéseket fogadjanak el, amelyek arra köteleznék az adatkezelőket vagy az adatfeldolgozókat, hogy személyes adatokat tároljanak az EU/EGT területén.